text: Bondehær fik P-bøder
  16 marts 2011 kl. 18.08
  Mange af de landmænd, der demonstrerede i København onsdag, kan se frem til en bøde for ulovlig parkering af deres traktorer.
  Det blev en dyr dag for mange af de landmænd, der onsdag tog hele vejen til hovedstaden med deres traktorer for at demonstrere.
  I området i København uddelte EuroPark nemlig bøder til de parkerede traktorer, som de demonstrerende landmænd ikke fik lov til at tage med sig til demonstrationen i den indre by.
  Området, hvor traktorerne er parkeret, ejes af Skanska.
  En stor del af de 450 traktorer, som deltog i den store demonstration, havde ikke fundet p-skiven frem.
  
  Fatholder bøden
  En af landmændene, Rasmus Pedersen, siger til dr.dk, at han tager straffen med ro.
  - Vi er i dialog med Skanska. Så tager vi den derfra, konstaterer han.
  Skanska har dog ikke tænkt sig at kæmpe for de forurettede landmænd.
  - De har parkeret ulovligt på privat grund, så de må tage konsekvensen af det, siger direktør i Skanska Øresund A/S, Peter Nymann-Jørgensen.
  Onsdag eftermiddag ville landmændene have været til demonstration foran Christiansborg med deres traktorer, men blev afvist af politiet. I stedet holdt omkring 450 tæt på Fisketorvet og cirka 60 på Rådhuspladsen.
  Landmændene er utilfredse med regeringens nye Grøn Vækst-plan, som de frygter vil skade dansk landbrugs konkurrenceevne.
  